Fl-elezzjoni tal-2013, il-poplu Malti u Għawdxi ta messaġġ ċar lin-Nazzjonalisti. Qalilhom bl-aktar mod ċar: Fit-tmexxija tal-pajjiz ma rridux nies arroganti. Ma rridux nies li jinsulentaw l-intelliġenza tal-poplu. Jidher iżda li dan il-messaġġ, in-Nazzjonalisti ma ħaduhx, anke jekk erba' gimgħat biss ilu, il-Partit Nazzjonalista ġarrab l-akbar telfa elettorali fl-istorja politika ta' pajjiżna. Għaliex qiegħed ngħid hekk? Għax anke f'dawn l-aħħar jiem, bi kliemhom u b'kitbithom komplew jinsulentaw l-intelliġenza tal-poplu. Ħa nsemmi ftit eżempji. Kellna lill-Kap Simon Busuttil jgħid li waqqgħu il-gvern f'erba' snin. Ovvja r-reazzjoni ta' min għandu rasu fuq għonqu. Liema gvern twaqqa'? Jewilla mhux Gvern Laburista kellna, u Gvern Laburista għad għandna! Anzi Gvern Laburista aktar b'saħħtu! Imbagħad kellna artiklu tad-deputat Jason Azzopardi, esponent ewlieni tal-Oppożizzjoni Nazzjonalista. It-titlu ta' dan l-artiklu kien: 'Min hu għadu tal-poplu?' Mhux tinsulenta l-intelliġenza tal-poplu tkun qiegħed meta lill-istess poplu tgħidlu li erba' ġimgħat ilu ivvota bi ħġaru għal min hu għadu tiegħu?! Kellna wkoll artiklu tal-Ewro-Parlamentari David Casa li fost affarijiet oħra kiteb: ' Aħna għandna lil pajjizna f'qalbna u anke f'din il-legiżlatura se nkomplu nġibu l-interess nazzjonali qabel kull interess ieħor'. Meta għamel minn kollox biex iħammeġ isem pajjiżna fil-każ tan-nomina ta' Toni Abela, u aktar tard ta' Leo Brincat, għall-Qorti Ewropea tal-Awdituri, David Casa kien qed iġib l-interess nazzjonali qabel kull interess ieħor?! M'hemm l-ebda dubju li David Casa ma ġabx l-interess nazzjonali qabel kull interess ieħor meta propju ftit tal-jiem ilu għamel minn kollox biex iħammeġ isem pajjiżna fil-preżenza tal-Prim Ministru fil-Parlament Ewropew! Jien m'għandi ebda dubju li David Casa xejn mhu kuntent bil-kummenti li saru f'dawn l-aħħar jiem fejn il-Gvern Malti, jew aħjar ngħid pajjiżna, kien imfaħħar bil-kbir fuq il-presidenza tal-Kunsill tal-Unjoni Ewropea. Kien ikun kuntent kieku l-kummenti kienu l-kuntrarju għax l-istess David Casa, qabel il-presidenza, kien qal lill-Parlament Ewropew li ma konniex ippreparati għall-presidenza. Kien qal li t-tħejjijiet li kienu saru kienu dilettanteski. Komplu insulentaw l-intelliġenza tal-poplu u mill-ħażin tmorru għall-agħar.